Jarle Synnevåg

Jarle Synnevåg (født 29. oktober 1949) er en tidligere forsker ved Forsvarets forskningsinstitutt, hvor han jobbet med elektronisk krigføring. Synnevåg arbeidet i Sjøforsvaret og hos Forsvarets forskningsinstitutt (FFI) i 25 år. Han startet hos FFI i 1978 og har vært prosjektleder og ledet en rekke anskaffelsesprosjekter i Forsvaret på 80- og 90-tallet. Blant annet ledet han gruppen som definerte kravene til elektronisk krigføring for de norske fregattene i Fridtjof Nansen-klassen. Han har også representert Norge i flere arbeidsgrupper i NATO. Han ble kjent i 2001 etter å ha skrevet flere hatefulle innlegg om muslimer på internet. Han ble året etter dømt for rasisme. 

Synnevåg er utdannet som offiser i Sjøforsvaret, han er sivilingeniør og har dr.ing. grad med avhandlingen Angle-deception of active and passive track-while-scan radars by means of AM-jamming. Han ble kjent i mediene i 2001 for en rekke kontroversielle uttalelser om muslimer.

Synnevåg jobbet den siste tiden ved FFI innenfor feltet nettverksbasert krigføring. Innenfor dette feltet har han sett på muligheten for at krigføring i informasjonsalderen kan skje mot selve informasjonsstrukturen. Ifølge Synnevågs oppfatning kan hackere, cyberterrorister og nettverksgeriljaer anonymt eller via falske identiteter sprer frykt og forvirring hos firmaer og regjeringer på nasjonalt og multinasjonalt plan, for derved å oppnå fordeler av psykologisk eller materiell art. Samtidig som dette ifølge Synnevåg er i ferd med å bli en reell mulighet for små grupperinger forskes det på motmidler og våpensystemer (radiofrekvens/elektromagnetiske våpen) som kan brukes for å slå ut fiendens systemer slik at en selv får et overtak. Svært mye av datamaskiner og moderne elektronikk er følsomt for angrep i det elektromagnetiske spektrum og er derfor sårbart. Han var også med som medforfatter av Anti-Overvåkningstiltak. Innenfor fagfeltet spekuleres det også omkring slike våpen for psykologisk tankekontroll og om det er mulig å manipulere menneskers følelsesliv.

Hatefulle ytringer 
I 2001 ble det kjent at Synnevåg hadde skrevet en rekke hatefulle innlegg på Internett som var rettet mot islam og muslimer. Aftenposten skrev i den forbindelse at «[e]n av Forsvarets fremste eksperter på elektronisk krigføring, driver samtidig sin egen private hetskampanje mot muslimer». Kort tid etter gikk Synnevåg fra jobben som forsker ved FFI. «Jeg har sagt opp jobben på eget initiativ fordi jeg setter ytringsfriheten høyere enn en jobb», uttalte han til NTB. Synnevåg ble politianmeldt av Ressurssenteret for pakistanske barn og fikk i 2002 et forelegg på 10 000 kroner for å ha skrevet islamfiendtlige innlegg i åpne nyhetsgrupper på Internett. I løpet av tre måneder skulle han ha skrevet 2 016 innlegg med angrep på islam, og politiet mente flere av dem rammes av straffeloven § 135a.

Synnevåg skal også over flere år ha trakassert kollegaer via nettet som ikke delte hans oppfatninger.

Han var initiativtaker til den anti-islamske organisasjonen Forum mot islamisering.

Referanser 

Norske forskere
Rasisme